常裕_(萬曆進士)

常裕  ， 字順甫 ， 號震峯 ， 山東青州府臨朐縣人 。 明朝政治人物 、 進士出身 。 父常江 ， 屢贈山西按察司副使 。 常裕賦質聰穎 ， 弱而能言 ， 一歲授易經 ， 即成誦 。 九齡就外傳 ， 日課數千言 。 十歲能屬文 ， 遲侍郎鳳翔閱而奇之 ， 謂非俗師所能識也 。 乃從同裏呂三才遊 ， 學日益進 。 垂髫即入邑庠 ， 同學知友皆自謂不及 ， 折行輩問業焉 。 萬曆十年 （ 1582年 ） 壬午科山東鄉試舉人 ， 十七年 （ 1589年 ） 己丑科進士 ， 授刑部主事 ， 再遷至郎中 。 訊獄慈祥 ， 多所末減 。 奉使錄關中囚 ， 冤濫者悉予昭雪 ， 全活十四人 。 升知湖廣承天府 ， 大興學校 ， 躬爲講導 ， 示以程軌 ， 一時文風丕振 ， 掇甲乙科者凡數十人 。 執法不撓 ， 有勢豪掠人妻而沉其夫於江 ， 臺使莫敢詰 。 裕毅然下之獄 ， 豪賂金萬求免 ， 堅卻不受 ， 卒論如律 ， 郡中大馴 ， 全楚之人號爲鐵面太守 。 二十五年丁酉 （ 1597年 ） 入覲 ， 嘉賚甚厚 。 遷山西按察司副使 ， 承天民遮留不得 ， 遂至山右 。 時大猾祁縣孟英舞文盜官銀 ， 屢訊不服 ， 連坐無辜者衆 。 裕悉心推鞠 ， 遂得其隱 ， 英叩首自承 ， 餘得原釋 ， 自是胥隸斂手 ， 不敢軌法 。 以疾致仕 ， 同裏馮琦及諸知故以裕年五十 ， 勸之復仕 ， 裕皆婉謝 。 築黃龍水上 ， 種柳蒔竹 ， 舒懷吟嘯 ， 不與世接 ， 居鄉三十年而卒 。